b'\n_START_ARTICLE_\nTymidiini\n_START_SECTION_\nOminaisuudet ja biosynteesi\n_START_PARAGRAPH_\nHuoneenl\xc3\xa4mp\xc3\xb6tilassa tymidiini on valkoisia neulamaisia kiteit\xc3\xa4. Kuumennettaessa yhdiste hajoaa helposti tymiiniksi, joka sublimoituu. Tymidiini liukenee hyvin veteen ja kuumaan etanoliin, kuumaan etyyliasetaattiin, pyridiiniin, j\xc3\xa4\xc3\xa4etikkaan ja hieman kuumaan kloroformiin. Tymidiini on optisesti aktiivinen ja sen ominaiskiertokyky on +30,6 \xc2\xb0._NEWLINE_Tymidiini\xc3\xa4 muodostuu eli\xc3\xb6iss\xc3\xa4 l\xc3\xa4hinn\xc3\xa4 sen fosfaattijohdannaisina ja vapaan tymidiinin m\xc3\xa4\xc3\xa4r\xc3\xa4 soluissa on pieni. Tymidiinin fosfaattijohdannaisia muodostuu joko tymidiinist\xc3\xa4 tymidiinikinaasin katalysoimana tai uridiinidifosfaatista.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nAikaisemmin tymidiini\xc3\xa4 valmistettiin lohen tai sillin spermasta saadusta DNA-hydrolysaatista, mutta ongelmana on l\xc3\xa4ht\xc3\xb6aineen vaihteleva saatavuus, vaikea puhdistusprosessi ja j\xc3\xa4tett\xc3\xa4 syntyy runsaasti. Yhdisteen tuottamiseksi on kehitetty sek\xc3\xa4 kemiallisia, ett\xc3\xa4 mikrobiologisia menetelmi\xc3\xa4, mutta ongelmana on melko heikko saanto ja kemiallinen prosessi on monimutkainen ja kallis. T\xc3\xa4m\xc3\xa4n takia on pyritty kehitt\xc3\xa4m\xc3\xa4\xc3\xa4n tehokkaampia mikrobiologisia menetelmi\xc3\xa4 tymidiinin valmistamiseksi suuressa mittakaavassa._NEWLINE_Tymidiini\xc3\xa4 k\xc3\xa4ytet\xc3\xa4\xc3\xa4n valmistettaessa er\xc3\xa4it\xc3\xa4 HIV:n hoidossa k\xc3\xa4ytett\xc3\xa4vi\xc3\xa4 virusl\xc3\xa4\xc3\xa4kkeit\xc3\xa4 kuten stavudiinia ja tsidovudiinia. \xc2\xb9\xc2\xb9C-isotoopilla leimattua tymidiini\xc3\xa4 voidaan k\xc3\xa4ytt\xc3\xa4\xc3\xa4 merkkiaineena teht\xc3\xa4ess\xc3\xa4 sy\xc3\xb6p\xc3\xa4tutkimuksia positroniemissiotomografian avulla.'